{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje sa javnošću za nacrt prijedloga Pravilnika o voćnim sokovima i njima sličnim proizvodima namijenjenim za konzumaciju"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"HRVATSKA GOSPODARSKA KOMORA","II. POSEBNE ODREDBE,\nČlanak 3.","U nastavku dostavljamo pitanja članice iz poljoprivrednog sektora te molimo pojašnjenje.\n\nUz stavak 7. \n• Kako se laboratorijskom analizom proizvoda dokazuje tvrdnja ''voćni sokovi sadrže samo prirodno prisutne šećere'' u slučaju upita potrošača? \n• Koja je dostupna metoda za tu analizu u zavodima za javno zdravstvo?\n\nUz stavak 10.\n• Hoće li za proizvođače biti dostupna nova verzija Vodiča za stavljanje na tržište voćnih sokova i njima sličnih proizvoda namijenjenih za konzumaciju, koja će sadržavati definicije proizvoda, primjere naziva proizvoda, dodatna objašnjenja i karakteristike proizvoda u svrhu boljeg razumijevanja i pravilne primjene odredbi novog Pravilnika o voćnim sokovima i njima sličnim proizvodima namijenjenim za konzumaciju?\n• Hoće li biti dostupne konzultacije koje će pomoći subjektima u poslovanju s hranom koji na tržište stavljaju voćne sokove i njima slične proizvode te osobama ovlaštenim za provedbu službenih kontrola?\n• Primjerice, je li ispravno napisati: \"Sok od naranče od koncentriranog soka naranče. Proizveden od jedne vrste koncentriranog voćnog soka\" ili \"Sok od naranče od koncentriranog soka naranče. Proizveden od koncentriranog voćnog soka naranče\"?","Primljeno na znanje","Poštovani, \nu nastavku dostavljamo odgovore na postavljena pitanja:\nUz stavak 7. \n1. Sukladno Pravilniku, Prilogu I. dijelu 2. točki 2., dodavanje šećera i/ili meda dozvoljeno je samo „voćnim nektarima“. Voćni sokovi, voćni sokovi od koncentriranog voćnog soka i koncentrirani voćni sokovi sadrže samo prirodno prisutne šećere.\n2. Metoda analize šećera nije propisana Pravilnikom, koriste se međunarodno priznate i potvrđene metode analize, kao što su metode odobrene u Codex Alimentariusu. Za konkretne analize koje provode zavodi za javno zdravstvo i drugi osposobljeni laboratoriji, potrebno je uputiti upit na iste.\n\nUz stavak 10.\n1.Vodič za stavljanje na tržište voćnih sokova i njima sličnih proizvoda namijenjenih za konzumaciju će se ažurirati u skladu sa novim odredbama .\nZa sva pitanja glede tumačenja odredbi novog Pravilnika, subjekti u poslovanju s hranom se mogu obratiti Ministarstvu poljoprivrede, šumarstva i ribarstva."]
[2,"HRVATSKA GOSPODARSKA KOMORA","I. DEFINICIJE,\n2. Voćni sok sa smanjenim sadržajem šećera","U nastavku dostavljamo pitanja članice iz poljoprovrednog sektora te molimo pojašnjenje.\n\nVezano uz definiciju \"voćni sok sa smanjenim sadržajem šećera\":\n• Koje su količine šećera za prosječni tip soka od voća, u odnosu na koji se navodi da je „količina prirodno prisutnih šećera smanjena za najmanje 30 %“?\n• Mora li taj „prosječni tip soka od voća” biti dostupan u portfoliju proizvođača koji koristi navedeni naziv?","Primljeno na znanje","Poštovani,\nkoličine inicijalno prirodno prisutnih šećera za pojedini sok ovise o vrsti voća koje se upotrebljava za njegovu proizvodnju. Uvjet da se sok kategorizira kao „voćni sok sa smanjenim sadržajem šećera“ je da količina inicijalno prirodno prisutnih šećera u tom soku bude smanjena-uklonjena za 30%.\nPod „prosječan tip soka“ misli se na uobičajeni sok sa 100% prirodno prisutnim šećerima od  vrste voća od koje je taj sok napravljen i koji je inače prisutan na tržištu. On služi kao referenca i ne mora biti dostupan u portfoliju proizvođača.\nSkrećemo pozornost da se Direktivom 2024/1438 Europskog parlamenta i Vijeća od 14. svibnja 2024. o izmjeni direktiva Vijeća 2001/110/EZ o medu, 2001/112/EZ o voćnim sokovima i određenim sličnim proizvodima namijenjenim prehrani ljudi, 2001/113/EZ o voćnim džemovima, želeima i marmeladama te zaslađenom kesten pireu namijenjenim prehrani ljudi i 2001/114/EZ o određenim vrstama ugušćenog (kondenziranog) mlijeka i mlijeka u prahu za prehranu ljudi (SL L, 1438, 24.5.2024.), člankom 7. stavkom 2. Komisija ovlašćuje za donošenje delegiranih akata u skladu s člankom 7.a kojima se ova Direktiva dopunjuje utvrđivanjem pravila o fizikalnim, kemijskim, organoleptičkim i prehrambenim svojstvima proizvoda „voćni sok sa smanjenim sadržajem šećera“, „voćni sok sa smanjenim sadržajem šećera od koncentriranog voćnog soka“ i „koncentrirani voćni sok sa smanjenim sadržajem šećera“ te o primjeni dopuštenih postupaka za smanjenje količine šećera."]
[3,"HRVATSKA GOSPODARSKA KOMORA","I. DEFINICIJE,\n4. Voćni sok sa smanjenim sadržajem šećera od koncentriranog voćnog soka","U nastavku dostavljamo pitanja članice iz poljoprovrednog sektora te molimo pojašnjenje.\n\nVezano uz definiciju \"voćni sok sa smanjenim sadržajem šećera od koncentriranog voćnog soka\":\n • Koliko iznose količine šećera u proizvodu koji se definira kao voćni sok sa smanjenim sadržajem šećera od koncentriranog voćnog soka?\n• Koja je referentna količina prirodno prisutnih šećera u odnosu na koju se može koristiti naziv: Voćni sok sa smanjenim sadržajem šećera od koncentriranog voćnog soka?\n• Mora li proizvođač u svom portfoliju proizvoda imati i voćni sok od koncentriranog voćnog soka koji služi kao referenca ili to može biti proizvod bilo kojeg drugog proizvođača?","Primljeno na znanje","Poštovani, \nu nastavku dostavljamo odgovore na postavljena pitanja:\n1. Proizvod „voćni sok sa smanjenim sadržajem šećera od koncentriranog voćnog soka“ može se nazvati tako ukoliko je količina prirodno prisutnih šećera u inicijalnom proizvodu smanjena za najmanje 30%.\n2. Nije propisana referentna količina prirodno prisutnih šećera za ovu kategoriju sokova, količina prirodno prisutnih šećera iz inicijalnog proizvoda mora biti smanjena za najmanje 30%, a krajnja količina šećera ovisi o vrsti voća korištenoj za proizvodnju inicijalnog proizvoda, tj. soka od koncentriranog voćnog soka sa 100% prirodno prisutnog šećera (služi kao referenca) i postotku sniženja šećera.\n3. Proizvođač ne mora u svom portfoliju imati voćni sok od koncentriranog voćnog soka sa 100% prirodno prisutnog šećera, ali u procesu dobivanja soka sa smanjenim udjelom šećera je ovaj proizvod početna točka."]